ฟิทช์คงอันดับเครดิตSCCCระดับเอ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ฟิทช์ฯ คงอันดับเครดิตภายในประเทศ ปูนซีเมนต์นครหลวง ที่ระดับ “A(tha)”
บริษัท ฟิทช์ เรทติ้งส์ (ประเทศไทย) ประกาศคงอันดับเครดิตภายในประเทศ (National Rating) บริษัท ปูนซีเมนต์นครหลวง หรือ SCCC ระยะยาวที่ระดับ “A(tha)” และระยะสั้นที่ระดับ “F1(tha)” แนวโน้มอันดับเครดิตมีเสถียรภาพ ในขณะเดียวกันฟิทช์ฯ คงอันดับเครดิตภายในประเทศระยะยาวของหุ้นกู้ไม่มีหลักประกันและไม่ด้อยสิทธิของ SCCC ที่ระดับ “A(tha)” 
ทั้งนี้ อันดับเครดิตสะท้อนถึงสถานะทางการตลาดที่มั่นคงของบริษัทในฐานะผู้ผลิตและจำหน่ายปูนซีเมนต์ที่ใหญ่เป็นอันดับ 2 ในประเทศไทย โดยสามารถรักษาส่วนแบ่งทางการตลาดได้ในระดับ 27% ของปริมาณปูนซีเมนต์ที่จำหน่ายทั้งหมดในประเทศได้ในช่วงระยะเวลาหลายปีที่ผ่านมา และยังสะท้อนถึงชื่อเสียงทางการตลาดที่แข็งแกร่งและยาวนานในตลาดภายในประเทศ รวมถึงการขยายธุรกิจไปยังธุรกิจที่เกี่ยวเนื่องกับผลิตภัณฑ์ปูนซีเมนต์ 
อย่างไรก็ตาม สถานะทางการเงินที่แข็งแกร่งช่วยเพิ่มความยืดหยุ่นทางการเงินในช่วงที่ความต้องการใช้ปูนซีเมนต์อ่อนตัวลง และในการจ่ายเงินปันผลที่สูงในช่วง 23 ปีที่ผ่านมา แม้ว่าหนี้สินของบริษัทได้เพิ่มขึ้นอย่างต่อเนื่องในช่วง 4 ปีที่ผ่านมาเนื่องจากเงินลงทุนที่เพิ่มขึ้นและการจ่ายเงินปันผลในอัตราสูง อัตราส่วนหนี้สินของบริษัทเริ่มที่จะทรงตัวอยู่ในระดับ 0.5 เท่า ณ สิ้นปี 2552 (0.54 เท่า ณ สิ้นปี 2551) และจะค่อยๆ เพิ่มขึ้นอีกในระยะ 2–3 ปีข้างหน้า เนื่องจากกระแสเงินสดสุทธิ (หลังการจ่ายเงินปันผล) มีแนวโน้มติดลบ 
สำหรับผลการดำเนินงานของ SCCC มีแนวโน้มที่จะปรับตัวดีขึ้นในช่วงปี 2553 ถึง 2554 โดยมีปัจจัยสนับสนุนจากการฟื้นตัวของเศรษฐกิจ รวมถึงการเติบโตของธุรกิจอสังหาริมทรัพย์ 
นอกจากนี้ การใช้จ่ายภาครัฐที่สูงขึ้น เช่น การก่อสร้างรถไฟฟ้าสายใหม่ๆ และ การตัดถนนใหม่ยังช่วยส่งผลให้ความต้องการใช้ปูนซีเมนต์ในประเทศปรับตัวสูงขึ้นด้วย
ดังนั้น การที่ SCCC ได้รับประโยชน์จากการสนับสนุนทางด้านเทคนิค ประสบการณ์และความเชี่ยวชาญที่เกี่ยวกับผลิตภัณฑ์ปูนซีเมนต์จากบริษัท Holcim Ltd ซึ่งเป็นหนึ่งในผู้ถือหุ้นรายใหญ่ของบริษัท โดยถือหุ้นใน SCCC อยู่ประมาณ 1 ใน 3 ของหุ้นทั้งหมด ก็ช่วยสนับสนุนอันดับเครดิตด้วย